Siden 2011 har Aalborg Kommune målrettet satset på at blive blandt landets bedste til at samarbejde med erhvervslivet. Det ser foreløbigt ud til at være lykkedes.

Ny analyse viser, at 93 % af alle virksomheder i Aalborg Kommune anser kommunen som en kompetent og professionel samarbejdspartner. Det sker efter kommunen siden 2011 har haft øget fokus på samarbejdet med erhvervslivet. - Der er ingen tvivl om, at går vi 20 eller 30 år tilbage, så blev vi mødt med større skepsis, og tallene ville formentlig være langt lavere, siger Henning Gunnar Jensen. De seneste år er konkurrencen mellem kommunerne tiltaget i kapløbet om at tiltrække og fastholde borgere og ikke mindst erhvervslivet. Analysen fra Megafon peger på, at sidstnævnte indtil videre går fint. Alligevel fastslår borgmesteren vigtigheden af, at analysen ikke bliver en sovepude. - Vi kan stadig blive bedre, og det skal vi bruge analysen til, siger Henning Gunnar Jensen.